b'\n_START_ARTICLE_\n\xc3\x84ets\xc3\xa4n voimalaitos\n_START_SECTION_\nVanha voimalaitos\n_START_PARAGRAPH_\n\xc3\x84ets\xc3\xa4n vanhan voimalaitoksen rakentaminen aloitettiin vuonna 1919. Arkkitehti Sigurd Frosteruksen suunnittelema tiilirakenteinen voimalaitosrakennus valmistui kaksi vuotta my\xc3\xb6hemmin._NEWLINE_Voimalaitoksen rakennutti porilaisen Oy W. Rosenlew Ab:n tyt\xc3\xa4ryhti\xc3\xb6 Bj\xc3\xb6rneborgs Kraft, joka oli hankkinut omistukseensa kolme Keiky\xc3\xa4ss\xc3\xa4 ja Tyrv\xc3\xa4\xc3\xa4ll\xc3\xa4 sijainnutta koskea._NEWLINE_Vanhassa voimalaitoksessa on seitsem\xc3\xa4n 1920- ja 1930-luvuilla asennettua turbiinia, joista osa on yh\xc3\xa4 k\xc3\xa4yt\xc3\xb6ss\xc3\xa4. _NEWLINE_Voimalaitoksen pato rakennettiin Meskalankoskessa sijainneelle Kaijalan kalliolle. Se on vanhin koko joen ylitt\xc3\xa4v\xc3\xa4 pato Kokem\xc3\xa4enjoessa. Rakentamisen yhteydess\xc3\xa4 perattiin my\xc3\xb6s Meskalankosken yl\xc3\xa4puolella oleva \xc3\x84ets\xc3\xa4nkoski.\n_START_SECTION_\nUusi voimalaitos\n_START_PARAGRAPH_\nVuonna 1993 aloitettiin padon etel\xc3\xa4puolelle rakentamaan toista jokiuomaa sek\xc3\xa4 uutta voimalaitosta. Kokonaan kallion sis\xc3\xa4\xc3\xa4n louhittu voimalaitos otettiin k\xc3\xa4ytt\xc3\xb6\xc3\xb6n 1996. Uudessa laitoksessa on kaksi turpiinia. _NEWLINE_Voimalaitoksen suunnitteli oululainen Uki Arkkitehdit.'